**Eesti Rahva Muuseum**

**Küsimusleht nr. 214**

**Toidukultuur nõukogude ajal**

Käesoleva küsimuslehe eesmärk on koguda andmeid selle kohta, millised olid nõukogude ajal eestlaste toidulaud, toitumis- ja toiduvalmistamisharjumused ning toidu hankimise viisid, millised muutused sel perioodil toimusid ning mida on tolleaegses toidukultuuris erinevat, võrreldes tänapäevaga.

Küsimustik koosneb mitmest alajaotusest. Kui küsimustik tundub pikk ega vasta Teie kogemusele, siis vastake osaliselt. Võimaluse korral meenutage kümnendi täpsusega ning pöörake tähelepanu muutustele.

Teie kaastöö väärtust tõstavad fotod, kus on jäädvustatud igapäevaseid või pidulikke söömaaegu, kauplemist-ostmist turul või kaupluses, ühiskondlike toitlustusettevõtete sisevaateid, toitude valmistamist, kohvitamisi töö juures jne.

Fotosid ja negatiive võetakse vastu kingitusena või laenatakse koopiate tegemiseks. Saadetises palume märkida, kas neid soovitakse kinkida või laenata. Fotosid ärge paberile liimige. Lisage Teile teadaolevad andmed fotode kohta eraldi lehel. Albumis olevaid fotosid pole mõtet eraldada, vaid saatke kogu album.

Teie kaastöö on mõeldud kasutamiseks ainult teaduslikul otstarbel. Soovi korral on anonüümsus tagatud.

Vastaja isikuandmed:

– nimi (soovi korral)

– sugu

– rahvus

– sünniaeg

– sünnikoht

– praegune elukoht

– haridus, eriala

– elukutse

– kes moodustavad/moodustasid Teie pere?

**1. Igapäevane toidulaud ja toitumis­harjumused**

1.1. Kirjeldage oma igapäevast toidulauda. Mida te sagedamini valmistasite?

1.2. Milliseid toiduaineid tarvitasite kõige enam igapäevatoiduks? Palun täpsustage, mida kasutasite sagedamini toiduvalmistamisel:

tangained, jahu (sh leib, sai jne)

köögiviljad (sh kaunviljad)

piimasaadused (piim, keefir, pett, koor, hapukoor, kohupiim, juust)

munad

liha (loomad, linnud) ja lihatooted

kala

maitseained ja lisandid (nt majonees, ketšup jne)

puuviljad

joogid (tee, kohv, karastavad joogid, alkohol)

konserveeritud toiduained

1.3. Kas see tarbimisvalik oli oludest tingitud või Teie enda valitud? Kuidas?

1.4. Kuivõrd sõltus Teie pere toidulaud aastaajast?

1.5. Millised olid Teie pere kriisitoidud (kui raha oli otsakorral või poest ei olnud midagi saada)?

1.6. Kuidas kasutati Teie peres toiduainete ülejääke (nt kuivanud leib, sai)?

1.7. Kui suur osa oli Teie toidulaual importtoiduainetel? Kas neid hinnati kodumaistest enam ja kui hinnati, siis milliseid ja miks?

1.8. Millised muutused toimusid nõukogude aja jooksul Teie toitumisharjumustes? Tooge näiteid.

1.9. Millised põhilised muutused on Teie toitumisharjumustes toimunud, kui võrdlete nõu­kogude aega tänapäevaga?

**2. Söögiajad ja -kohad**

**Kodus**

2.1. Kuidas söödi Teie peres hommikut? Kus pere sõi? Mida söödi hommikul (soojad söögid – puder, omlett jne; võileivad), joogid (külmad, kuumad)?

2.2. Kas Teie kogemuse järgi erinesid hommikusöögiharjumused maal ja linnas? Palun kirjeldage.

2.3. Kas Teie pere hommikusöögiharjumused muutusid nõukogude aja jooksul? Miks?

2.4. Kus keegi pereliikmetest sõi tavaliselt lõunat? Kas nädalavahetustel söödi koos?

2.5. Kas nädalavahetuse lõunasöök erines argipäevasest ja mille poolest?

2.6. Mis kell söödi lõunat?

2.7. Kas Teie või Teie pereliikmete lõunasöögiharjumused muutusid nõukogude aja jooksul? Miks?

2.8. Milline oli Teie pere õhtusöök? Kas söödi koos, millal? Mida õhtuks tavaliselt söödi-joodi?

2.9. Millist rolli mängis Teie pere toidulaual töö juurest kaasatoodud toit?

2.10. Kas ja mida te sõite söögikordade vahel? Kuidas seda söögikorda nimetati?

2.11. Milline söögikord oli kõige tugevam ja miks? Kas see muutus nõukogude aja jooksul?

2.12. Kuidas on muutunud Teie pere söögiajad ja -kohad, kui võrdlete nõukogude aega tänapäevaga? Palun kirjeldage.

**Söömine ühiselamus elades**

2.13. Juhul, kui elasite ühiselamus, kas valmistasite sooja toitu ja kus? Mida Te kõige enam valmistasite?

2.14. Kas valmistasite toitu ainult endale või toakaaslastega ühiselt? Millal ainult endale ja millal ühiselt? Kuidas jagati kulud?

2.15. Milliseid toiduaineid ostsite poest ja milliseid toiduaineid tõite kodust kaasa?

2.16. Mis oli tüüpiline ühiselamutoit?

2.17. Kas ühiselamus söömisel oli mingeid eripärasid ja milliseid?

**Söömine töö juure**s

2.18. Kuivõrd oli Teie töö juures kombeks kohvi ja teed juua? Millal see komme tekkis?

2.19. Kas kohvi/tee joomiseks olid kindlad kellaajad või toimus see juhuslikult? Kuidas?

2.20. Kuivõrd oli kohvi- või teejoomise komme töö juures seotud tegevusalaga? Kes jõi ja kes ei joonud kohvi (nt kas naised rohkem kui mehed, elukutse vmt)?

2.21. Kuidas peeti kohvipausi?

2.22. Kuidas kohvi/teed tehti (ainult endale, tervele toale, kogu kollektiivile)? Kas Teie töö juures olid nn kohvipundid? Kuidas need kujunesid?

2.23. Kui kohvi/teed joodi mitmekesi, kuidas käis kohvi-tee-suhkru ostmine (koguti raha, osteti kordamööda, tasuti joodud tassi eest kassasse vmt)?

2.24. Mida söödi kohvi-tee kõrvale (saiakesed, kodust kaasavõetud võileib jne)?

2.25. Kas käidi töö ajal väljas teed-kohvi joomas? Palun kirjeldage, mis puhul, kus, kellega?

2.26. Kui tihti lõunatasite asutuse/ettevõtte/kolhoosi või linna sööklas, puhvetis või kohvikus? Miks?

2.27. Kui mitme käiguline oli tavaliselt lõunasöök? Kuidas olite rahul pakutava söögiga?

2.28. Mis puhul Te ei käinud sööklas söömas? Kuidas Te sel puhul söömismured lahendasite?

2.29. Kas sõite lõunat tööpaigal? Mida Te sel puhul tavaliselt sõite (nt kaasavõetud võileib jne)?

**Väljas söömine**

2.30. Mis puhul käisite perega söömas nn ühiskondlikes toitlustusettevõtetes: sööklas, restoranis, kohvikus?

2.31. Mis puhul käidi restoranis (nälga kustutamas, meelelahutuseks, eriliste roogade pärast vmt)? Kui populaarne oli Teie sõprade ja tuttavate seas restoranis käimine?

2.32. Kas restorani minekuks tehti ettevalmistusi? Milliseid? Miks?

2.33. Kuidas suhtuti laste restorani kaasavõtmisse? Tooge näiteid.

2.34. Milline restoranitoit on Teile meelde jäänud?

2.35. Kuivõrd käidi kohvikus, õllesaalis? Kellega seal käidi, mida seal tavaliselt söödi-joodi?

2.36. Kas käisite vabal ajal napsu võtmas? Kus? Mida joodi, mida võeti kõrvale?

2.37. Mis puhul käisite väljaspool tööaega sööklas söömas?

2.38. Kas sööklas tuli ette ka talongidega maksmist? Mis puhul selliseid talonge saadi (nt dieetsööklad jne)?

2.39. Kuidas korraldati suvel laste toitlustamist? Kas lapsed sõid asutuse/kolhoosi/ettevõtte või linna sööklas?

2.40. Milliseid muutusi kogesite nõukogude ajal väljas söömise/joomise harjumustes?

2.41. Kuidas hindate väljas söömise harjumusi, võrreldes tänapäevaga?

**3. Pühade- ja peotoidud tööl**

**ja kodus**

3.1. Milliseid pühi tähistasite töö juures söömingute-joomingutega (nt maipühad, oktoobri­pühad, naistepäev, jõulud, vana-aasta viimane ja uue aasta esimene tööpäev, vastlapäev)? Kuidas (mida söödi-joodi, millal)? Kirjeldage.

3.2. Mis puhul oli kombeks teha töökaaslastele/sõpradele välja (sünnipäev, puhkusele minek, preemia saamine, plaani täitmine, pensionile minek jne)?

3.3. Kellele tehti välja (toa kollektiiv, osakond jne)?

3.4. Mida tehti tavaliselt välja (joogid, söögid)?

3.5. Milliseid pühi pidasite söögi-joogiga kodus? Milliseid erilisi toite tehti? Kirjeldage muutusi Teie pere tavalisel pühadelaual.

Kas valmistati erilisi toite vastlapäevaks, liha­võteteks ja jaanipäevaks? Kas siin on toimunud muutusi?

Kas jõuludeks valmistati erilisi toite ja kaeti laud eriliselt? Loetlege jõululaual olnud toite. Mille poolest erines vana-aastaõhtu laud jõululauast? Kas jõulu- ja vana-aastalaud on muutunud?

Kas naistepäeva, emadepäeva, mai- ja oktoobripühade puhul kaeti pidulikum laud?

3.6. Kas veel mingeid tähtpäevi on märgitud eriliste toitude-söömingutega (nt pulma-aastapäev, pereliikme surma-aastapäev, lapse kooliminek, kooli lõpetamine jne)? Milliseid? Mida söödi-joodi?

3.7. Kas juhuslikult külla tulnule pakuti midagi süüa või juua? Mida?

3.8. Kas oli kombeks korraldada pidulikke lõunaid? Keda sinna kutsuti? Mida tavaliselt pakuti?

3.9. Milline oli Teie pere sünnipäevalaud kodus? Kuidas katsite laua? Milliseid toite/jooke pakkusite?

3.10. Kas oli kombeks katta pidulaud pigem külmroogadega või anti ka sooja sööki? Millest see olenes?

3.11. Mille poolest erinesid Teie peres laste ja täiskasvanute sünnipäevalaud?

3.12. Kas oskate esile tuua midagi, mis on teie perekonna söömisharjumuste seas teistmoodi kui mujal (toit, söögiajad, toitude järjekord, lauakatmine, lauakombed)? Palun kirjeldage.

**4. Toidu hankimine**

4.1. Mis ajal päevast käisite toiduaineid ostmas (hommikul, lõunavaheajal, peale tööd, töö ajal)? Miks just sel ajal?

4.2. Kui tihti käisite kaupluses (iga päev, harvemini)?

4.3. Kas käisite poodidest läbi ka igaks juhuks, lootes millelegi peale sattuda?

4.4. Kui kaugel oli lähim toiduainete kauplus Teie kodust? Kas käisite kaupluses jalgsi, autoga, bussiga ning kas see mõjutas, kui palju korraga ostsite?

4.5. Kas kauplusse minnes võtsite kaasa ka vahetustaara või kogunes see koju ja viisite ära suurema koguse?

4.6. Millist rolli mängisid toiduainete hankimisel tutvused? Kui tuttavad olid need “tuttavad” kaubandustöötajad (sugulane, sõbranna, naaber, kaugem tuttav jne)?

4.7. Kas tutvuse kasutamine nõudis ka vastuteenet ja millist? Tooge näiteid.

4.8. Kuivõrd arvestasite toiduainete ostmisel hinda? Milliseid toiduaineid ei ostnud Te hinna tõttu igapäevaseks toiduks?

4.9. Kas meenub mõni eriti defitsiitne toiduaine? Milline? Millal see toiduaine defitsiitseks muutus?

4.10. Kas mäletate defitsiitse toiduaine müümist talongidega ja millal see oli (nt suhkur, jahu jne)?

4.11. Mis puhul jagati toiduaineid talongide eest? Kellele (nt sportlased, doonorid jne)?

4.12. Millistele toiduainetele tekkisid järjekorrad ja millal? Kuivõrd järjekorras seisjad ise pidasid korda (järjekorras koha kinni panemine, ise müügipiirangute kehtestamine)?

4.13. Kas meenub mõni eriti huvitav või värvikas seik mõne toiduaine hankimisel?

4.14. Kui tihti käisite turul (tööpäevadel, nädalavahetustel)?

4.15. Mida käisite turult ostmas? Miks (odavam hind, suurem valik, kvaliteetsem kaup)?

4.16. Hinnavahe turul ja kaupluses. Tooge näiteid toiduainete kohta eri kümnenditel.

4.17. Kas ostsite toiduaineid igaks juhuks ja mida?

4.18. Milliseid toiduaineid ostsite eriti suurtes kogustes? Kui suured need kogused olid?

4.19. Millised muutused toimusid toiduainete hankimises nõukogude aja jooksul? Kirjeldage.

4.20. Millised muutused on toimunud toiduainete hankimises, võrreldes praeguse ajaga (nt hinnavahe turul ja kaupluses, toidu hankimise aeg (iga päev, päeva lõikes), kogus)? Mis on Teie arvates selle tinginud?

4.21. Kui suur osa toiduainetest tuli oma maja­pidamisest (juurvili, liha, piim, munad, mesi, marjad, puuviljad jne)? Kirjeldage oma abi­majandit.

4.22. Milliseid toiduaineid saite sugulastelt, tuttavatelt? Kuidas tasusite?

4.23. Kas ostsite midagi kolhoosist, kokkuostupunkist, otse kombinaadist? Miks? Millal ja kui tihti?

4.24. Mida ostsite kulinaariakauplustest ? Miks? Kui tihti?

**5. Tarbijakäitumine**

5.1. Kuivõrd jälgisite kasutamistähtaegu pakendil? Milliste toiduainete säilivusaeg oli üldse pakendil?

5.2. Kas viisite kauba poodi tagasi, kui avastasite kodus, et toiduaine on riknenud või muidu ebakvaliteetne? Kuidas müüja sel juhul käitus?

5.3. Tooge näiteid toiduainete kvaliteedi kohta eri kümnenditel.

5.4. Kuidas teenindati toiduainete müümisel? Kas kasutasite kaebuste raamatut? Miks?

**6. Toiduainete säilitamine,**

**konserveerimine**

**Talveks varumine**

6.1. Milliseid juur- ja köögivilju varusite talveks? Kuidas (kasvatasite ise, käisite ise kusagil üles võtmas vmt)?

6.2. Kui suure koguse juur- ja köögivilju Te varusite? Miks? Kus säilitasite?

6.3. Miks varusite juur- ja köögivilju (sügisel odavam, mugavam – kodus olemas, harjumus, kartus, et kevadel pole osta, polnud harjumust poest või turult osta)?

6.4. Mida Te veel peale juur- ja köögivilja talveks varusite? Miks?

**Sissetegemine**

6.5. Kas hapendasite talveks kapsast? Kui palju? Miks?

6.6. Kas ja kuidas muutus säilitusviis või kogus kapsaste hapendamisel? Miks?

6.7. Kas hapendasite, marineerisite või soolasite talveks kurke? Miks?

6.8. Kas aja jooksul muutus kurkide sissetegemisel säilitusviis või kogus? Miks?

6.9. Kui Teil endal ei olnud sissetegemise kommet või võimalusi, kas tellisite siis hapukapsast ja kurki sugulastelt-tuttavatelt? Miks? Kui suure koguse?

6.10. Kas tegite aedviljasalateid? Millest (nt kõrvitsasalat, peedisalat, segasalatid jne)?

6.11. Kuidas säilitasite aedviljasalateid? Kas see muutus aja jooksul? Kuidas?

6.12. Kuidas muutus salatite tegemine nõukogude ajal? Kas selles on erinevusi tänapäevaga võrreldes? Milliseid?

6.13. Kuivõrd oli Teie peres kombeks seeni sisse teha?

6.14. Kas käisite ise seeni korjamas, saite sugulastelt-tuttavatelt või ostsite? Kas korjasite ainult teatavat liiki seeni? Milliseid?

6.15. Kas ja kuidas säilitasite soolaseeni, millistes nõudes? Kas aja jooksul toimus säilitusviisis muutusi?

6.16. Kas ja kuidas marineerisite seeni?

6.17. Kas hapendasite seeni?

6.18. Kas säilitasite seeni salatina? Kuidas, milliste lisanditega?

6.19. Kas kuivatasite seeni? Kuidas? Milleks Te kuivatatud seeni tarvitasite?

6.20. Millistest aiasaadustest keetsite moosi?

6.21. Millistest metsamarjadest keetsite moosi?

6.22. Kust saite toormaterjali (kasvatasite või korjasite ise, saite tuttavatelt-sugulastelt, ostsite vmt)?

6.23. Kuidas hoidistasite?

6.24. Millest tegite kompotte? Kuidas hoidistasite?

6.25. Millest tegite mahlu? Kuidas (aurutades, pressides vmt)? Milles säilitasite?

6.26. Milliseid hoidiseid Teie peres veel tehti? Palun kirjeldage hoidiseid ja nende tegemise võimalusi (nt liha, kala jmt konserveerimine, suitsutamine, marineeritud pihlakad, paradiisiõunad, ebaküdoonia, aroonia, kuivatatud marjad, õunad).

6.27. Kas säilitasite midagi sügavkülmutatult? Mida? Milleks?

6.28. Kas säilitasite tooreid jõhvikaid? Kuidas (kuivalt, vee all)?

6.29. Kas kogusite ja kuivatasite maitseaineid? Mida?

6.30. Kas valmistasite ise maitseaineid? Milliseid (nt sukaad)? Kuidas?

6.31. Kas kogusite ja kuivatasite taimeteede materjali? Mida?

6.32. Kas oli veel mingeid juurvilja, aia- või metsasaaduste säilitamise viise, mida Teie peres kasutati? Kirjeldage.

**Hoidiste kasutamine**

6.33. Milliseid hoidiseid kasutati igapäevatoiduna?

6.34. Millised hoidised hoiti pidupäevadeks? Miks?

6.35. Kuivõrd planeerisite ette, kui palju hoidiseid teete, või kujunes hoidiste hulk juhuslikult?

6.36. Mida peate koduse hoidistevalmistamise põhjuseks? Kas see tulenes tarvidusest ära kasutada oma aiasaadusi, sellest, et ise valmistatud hoidised olid odavamad kui poes, neid oli mugav oma keldrist võtta, kauplusest polnud hoidiseid saada või veel millestki?

6.37. Millised “hooajamoed” olid hoidiste tegemisel? Millal? Kuidas olite “moega” kursis?

6.38. Milliseid muutusi on toimunud Teie pere koduses hoidistevalmistamises? Kas hoidiseid on hakatud tegema rohkem või vähem? Mis põhjusel? Kas on muutunud ka tooraine ja säilitusviisid?

**7. Toidu valmistamine. Nõud**

7.1. Kus Teie peres toitu valmistati? Kas oli puuküttega pliit, gaasipliit, elektripliit?

7.2. Millised muutused on Teie pere toiduvalmistamise tingimustes toimunud? Mis põhjusel (kolimine, pliidi väljavahetamine jne)?

7.3. Milliseid mehhaanilisi või elektrilisi abivahendeid olete kasutanud toiduvalmistamisel? Millal umbes Te need muretsesite? Kas need olid pidevas kasutuses? Mida neist Te enam ei kasuta? Palun kirjeldage.

Veekeedukann

Keedupulk

Mikser

Mahlaauruti/-press

Röster

Kiirkeedupott

Köögikombain

Hakklihamasin

Kohviveski

Kohviaparaat

“Tšudo” pann

Vahvliküpsetaja

Kas oskate veel midagi nimetada?

7.4. Kui palju ja mis toiduvalmistamisnõusid Teile kingiti? Mida ise kinkisite? Mis puhul? Miks?

7.5. Mis materjalist olid Teie pere toiduvalmistamisnõud? Millal need muretsesite?

Potid, kastrulid, pannid (alumiiniumist, emailist, tefloniga vmt)

Kulbid, noad, kahvlid (alumiiniumist, rooste­vabast terasest vmt)

7.6. Milliseid puust valmistatud köögiriistu (pudru­mänd, lusikas, võinuga, panniriistad) kasutasite?

7.7. Mille järgi Te eri materjalist nõusid muretsesite (peeti heaks, oli prestiižne vmt)? Millal ja millega seoses on Teie valik muutunud?

7.8. Kuidas on toiduvalmistamistingimused mõjutanud Teie toitumisharjumusi? Kas siis on olnud eri aegadel erinevusi? Kirjeldage.

**VIII. Söögikombed**. **Lauakatmis-viisid**

8.1. Kus Teie peres söödi (köök, söögituba, elutuba)? Kas oli vahet nädalapäevadel või söögikordadel? Kirjeldage.

8.2. Kas söögilauale pandi söömise ajaks spetsiaalne kate (vakstu, lina, taldrikualused)? Kas siin oli nädalapäevadel või söögikordadel erinevusi? Kas lauakatte kasutuses on toimunud muutusi? Miks?

8.3. Kus hoidsite sööginõusid (köögis, sahvris, söögitoas, elutoas)?

8.4. Kas tegite vahet igapäevanõudel ja parematel ehk pidulikemal nõudel ja kuidas?

8.5. Kas perel oli spetsiaalseid kohvi- või teeserviise, lõunaserviise, pidulikke söögiriistu?

8.6. Millal kasutati pidulikumaid nõusid (nädalavahetustel, juhukülaliste puhul, kutsutud külaliste puhul, peolaudade katteks vmt)?

8.7. Kas oli olemas ka selliseid nõusid, mida Teie peres ei raatsitudki kasutada? Milliseid ja miks?

8.8. Kuidas eristati igapäevaseid ja pidulikke nõusid (importnõud, raskesti kättesaadavad, kingitud eriliseks puhuks jne)?

8.9. Millised olid teie pere söömistraditsioonid?

8.10. Kas söögilaua ääres oli või on pereliikmetel kindel istumiskoht? Kirjeldage.

8.11. Kas söögikorraks tõsteti toit lauale või võeti toitu pliidilt? Kas tõsteti ette valmisportsjonid? Kas oli erinevusi igapäevase või pidulikuma söögikorra vahel? Kirjeldage.

8.12. Kuidas joodi hommikukohvi (kruusist, (alustassiga) tassist, kas pandi ka võileivataldrik)? Kas aja jooksul toimus muutusi? Milliseid?

8.13. Kuidas tarvitati nuga-kahvlit igapäevasel söömisel?

8.14. Kuivõrd perekonnas pöörati tähelepanu lauakommetele? Kas lastele õpetati lauakombeid, juhiti neile tähelepanu söömise käigus (nt söögiriistade õige kasutamine, toidu ettetõstmine jne)? Meenutage, millele pöörati erilist tähelepanu.

8.15. Kust omandasite ise lauakombeid (vanematelt, teisi inimesi jälgides jne)? Kui vajalikuks peate lauakombeid? Kas meenub sellega seoses midagi huvitavat?

**9. Retseptid**

9.1. Kuidas Te õppisite süüa tegema? Kes Teid õpetas?

9.2. Mis olid esimesed toidud, mida Te iseseisvalt valmistasite?

9.3. Kas arvate, et Teie valmistatud toidud on Teie perekonna nägu, st põlvest põlve vanemate poolt edasi antud?

9.4. Kuidas on Teie abikaasa/laste (perekonna) harjumused täiendanud Teie toiduvalmistamisharjumusi?

9.5. Milliseid erinevusi põlvkondade vahel olete täheldanud toiduvalmistamisel?

9.6. Millised on olnud võimalused oma retsepte täiendada ja uusi retsepte hankida?

9.7. Kuivõrd olete kasutanud retseptiraamatut, ajakirju? Milliseid?

9.8. Kas Teil oli ka enda koostatud retseptiraamat (kaustik, märkmik)? Kust kirjutasite sinna retsepte (tuttavatelt, ajakirjadest, televiisorist)?

9.9. Kuivõrd jälgisite televiisorist kokandussaateid? Milliseid? Millal? Kuidas need saated mõjutasid toidusedelit? Tooge näiteid. Mida põhiliselt üles kirjutasite?

9.10. Kas vahetasite töökollektiivi või sõprade ringis retsepte? Milliseid?

9.11. Kas töö juures toodi kolleegidele midagi endavalmistatut maitsta? Mida?

9.12. Kas olete käinud kokanduskursustel? Millistel? Kuidas neid hindate?

**10. Varia**

10.1. Kas ekskursioonile minnes võeti toit kaasa? Miks ja mida?

10.2. Mis puhul veel toitu kaasa tehti (nt kolhoosi kartulivõtule minek)?

10.3. Milliseid reisitoite Te teate?

10.4. Kas olete tähele pannud erinevate rahvaste reisitoite? Kirjeldage (rongis, jaamapuhvetis, kaasavõetud toit).

10.5. Millised kogemused on Teil reisidel toitumise osas? Kirjeldage, mida olete proovinud, kus ja kuidas maitses.

10.6. Kas puhkusele minnes varuti Teie peres toit kaasa? Millist toitu ja miks?

10.7. Kas Teie peres, sõpraderingis või töökollektiivis korraldati piknikke? Millal? Mida seal söödi-joodi?

10.8. Millal oli Teie esimene kokkupuude rootsi lauaga? Kirjeldage oma kogemusi. Millal ja kus (kodus, töö juures toimunud tähistamistel) rootsi laua komme tekkis?

**11. Muutused**

11.1. Millised olulisemad muutused on Teie peres nõukogude ajal seoses toiduga toimunud? Kirjeldage võimalusel aastakümnete kaupa (sõjajärgne aeg, 1940.–1950. aastad, 1960. aastad, 1970. aastad, 1980. aastad). Palun kasutage alltoodud loetelu.

11.2. Võrrelge olulisemaid muutusi seoses toiduga Teie peres 1990. aastatel ja nõukogude ajal, võimaluse korral ka eesti ajal (1920.–30. aastatel) ja nõukogude ajal. Palun kasutage alltoodud loetelu.

11.3. Millised on Teie arust olulisemad muutused seoses toiduga, kui võrdlete nõukogude aega tänapäevaga? Palun kasutage alltoodud loetelu.

Toiduainete valik, mida tarbite

Toiduainete hankimise viisid ja kohad

Raha kulutamine toidule

Väljas söömas käimine

Külalistele toidu pakkumine

Kodus toidu valmistamine

Poolfabrikaatide kasutamine

Hoidiste tegemine

Lauakombed

Mis Teile veel oluline tundub?

Reet Piiri